Mesto Senec, v súlade s článkom 68 Ústavy Slovenskej republiky, na základe § 6 a § 11
ods. 4 písm. g) zákona SNR č. 369/1990 Zb. o obecnom zriadení v znení neskorších predpisov a podľa zákona č. 135/1961 Zb. o pozemných komunikáciách (cestný zákon) v znení neskorších predpisov vydáva toto

**Všeobecne záväzné nariadenie Mesta Senec č. 4/2022**

**o dodržiavaní verejného poriadku a čistoty na území mesta Senec**

**ČASŤ 1**

**Všeobecné ustanovenia**

Účelom tohto Nariadenia je stanoviť pravidlá pre zabezpečenie verejného poriadku na území mesta Senec (ďalej len „Mesto“), udržiavanie čistoty a vytvorenie podmienok pre zabezpečenie ochrany života, zdravia a majetku obyvateľov Mesta.

**Čl. 1**

**Predmet úpravy**

1. Predmetom úpravy podľa tohto VZN je úprava povinností vlastníkov, správcov a užívateľov nehnuteľností a verejných priestranstiev, ako aj obyvateľov a návštevníkov mesta Senec s cieľom dosiahnuť čisté a zdravé životné prostredie, udržiavať čistotu a poriadok na území obce.
2. Dodržiavanie verejného poriadku a verejnej čistoty je základným predpokladom ochrany a zveľaďovania životného prostredia a kvality susedského a občianskeho spolunažívania.
3. Pravidlá o dodržiavaní verejného poriadku a čistoty osobitných verejných priestranstiev, za ktoré sa považujú trhoviská a cintoríny, sú upravené osobitnými nariadeniami.

**Čl. 2**

**Základné pojmy**

Pre účely tohto VZN sa rozumie:

1. **verejným poriadkom** súhrn spoločenských pravidiel, ktoré sú obsiahnuté v právnych normách a upravujú napríklad udržiavanie verejnej čistoty, poriadku na verejných priestranstvách, dodržiavanie podmienok nočného pokoja, osobitné užívanie verejných priestranstiev, čistenie chodníkov, ochranu verejnej zelene, umiestňovania plagátov a reklamných oznamov a pod.
2. **verejným priestranstvom** sa rozumejú všetky verejne prístupné miesta, priestory a plochy, ktoré slúžia verejnému užívaniu. Sú to najmä komunikácie (cesty, námestia, chodníky, preluky, podjazdy, podchody, parkoviská, odstavné plochy, lávky, mosty, priestory pod klenbami, verejné schody), verejné plochy zelene, nábrežia, parky, lesy, verejne prístupné záhrady, nezastavané územia, okrem tých, ktoré sú vo vlastníctve právnických alebo fyzických osôb a slúžia verejnému záujmu,
3. **užívaním verejného priestranstva** je využívanie priestorov verejných priestranstiev obyvateľmi mesta a inými osobami spôsobom obvyklým vo vzťahu k predmetu užívania alebo ich využívanie osobitným (zvláštnym) spôsobom v rozsahu príslušného oprávnenia alebo povolenia,
4. **zariadením verejného priestranstva** sa rozumejú predmety trvale alebo dočasne umiestnené na verejnom priestranstve (napr. odpadkové koše, lavičky, komponenty detského ihriska, predajné stánky, sezónne exteriérové posedenia, reklamné, propagačné a informačné zariadenia, zastávky MHD, stanovištia nádob na odpad a pod.),
5. **miestom verejnosti prístupným** je miesto vo vlastníctve mesta alebo vo vlastníctve inej právnickej alebo fyzickej osoby prístupné pre verejné užívanie tretím osobám,
6. **miestne komunikácie** sú všeobecne prístupné a užívané ulice, parkoviská vo vlastníctve mesta a verejné priestranstvá, ktoré slúžia miestnej doprave a sú zaradené do siete miestnych komunikácií (cesty, ulice, námestia, chodníky, preluky, podjazdy, podchody, parkoviská, odstavné plochy, lávky, mosty, verejné priechody, priestory pod klenbami, verejné schodištia),
7. **správcom** miestnych a účelových komunikácií vo vlastníctve mesta je mesto Senec,1)
8. **spevnenými plochami** verejného priestranstva sú plochy so stavebnou úpravou ktoré nie sú zastavané stavbou. Ako spevnené plochy sú napr. dláždené chodníky, okapové chodníky, príjazdové cesty, terasy na úrovni terénu, exteriérové schodiská, dláždené detské ihriská a pod. – t.j. všetky upravené povrchy terénu do ktorých nemôže vsakovať dažďová voda prirodzeným spôsobom do zeme,
9. **verejnou zeleňou** sa rozumie udržiavaná zelená plocha vysadená zeleňou (trávnik, kvety, kríky, stromy), ktorá je voľne prístupná verejnosti, sídlisková zeleň, parkovo upravené plochy zelene (s vybudovanými cestičkami, lavičkami, osvetlením), uličná zeleň, ako aj zeleň pri občianskej vybavenosti voľne prístupná verejnosti vo vlastníctve mesta,
10. **vodnými prvkami** vo verejných plochách sú vodné toky, jazerá, vodné nádrže, pramene, studničky, fontány a pitné fontány,
11. **nočným pokojom** doba (časový úsek) určená na zabezpečenie zdravého a nerušeného pokoja a odpočinku obyvateľov mesta v záujme dosiahnutia slušného občianskeho spolunažívania a dobrých susedských vzťahov.
12. **trvalo primeraným upratovaním a udržiavaním čistoty a poriadku** sa rozumie pravidelný výkon činností, ktorých účelom je zbavenie vymedzeného priestoru nečistôt a iných závad, najmä očistením od papiera a iného odpadu, pokosením trávy, orezaním konárov a zabráneniu vzniku, resp. odstránenie následkov iného možného nebezpečenstva na živote alebo zdraví,
13. **subjekty zodpovedajúce za čistotu verejného priestranstva sú najmä** mesto, vlastníci, správcovia, nájomcovia a užívatelia nehnuteľností bezprostredne susediacich s verejným priestranstvom,
14. **zdravými podmienkami** sú podmienky, ktoré nepôsobia nepriaznivo na zdravie ľudí, ale ho chránia a kladne ovplyvňujú,
15. **zdravým spôsobom života obyvateľov mesta** sa rozumie navodzovanie a trvalé udržiavanie pokojného stavu medzi obyvateľmi, a to zdržaním sa všetkého, čím by nad mieru primeranú pomerom (t.j. nad povolenú mieru, resp. nad mieru v danom čase a mieste obvyklú) došlo k obťažovaniu iného alebo k ohrozeniu výkonu práv iného, najmä

nad mieru primeranú pomerom k obťažovaniu iných obyvateľov hlukom, prachom, popolčekom, dymom, plynmi, parami, pachmi, pevnými a tekutými odpadmi, svetlom, tienením a vibráciami, alebo nechať chované a držané zvieratá vnikať na verejné priestranstvá bez dozoru a kontroly ako aj na cudzie pozemky bez súhlasu dotknutej osoby,

1. **alkoholickými nápojmi** sú liehoviny, destiláty, víno, pivo a iné nápoje, ktoré obsahujú viac ako 0,75 objemového percenta alkoholu.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. §3d, ods. 5, písm. d) zák. č. 135/1961 Zb. o pozemných komunikáciách

**ČASŤ 2**

**Údržba verejného priestranstva, práva a povinnosti**

**Čl. 3**

**Čistenie miestnych komunikácií**

* 1. Správca miestnych komunikácií je povinný bez prieťahov odstraňovať závady v zjazdnosti miestnych komunikácií, schodnosti miestnych komunikácií určených pre chodcov alebo v schodnosti chodníkov.
	2. Čistenie v letnom období sa vykonáva po celej šírke a dĺžke chodníka pričom musí byť vykonávané tak, aby boli chodci čo najmenej obťažovaní.
	3. Zimnú údržbu, zjazdnosť, schodnosť miestnych komunikácií a miestnych komunikácií určených pre chodcov, ktoré sú v správe Mesta Senec, zabezpečuje útvar verejnej zelene, údržby a čistoty mesta a vykonáva sa podľa pracovného plánu údržby a schváleného primátorom mesta na príslušnú zimnú sezónu.
	4. Pri odstraňovaní a hromadení snehu je potrebné dbať na to, aby uvoľnené priechody pre chodcov, vjazdy a vstupy do budov, plochy potrebné na nakladanie a vykladanie tovaru, na odvoz komunálneho odpadu, kanalizačné poklopy a vpuste, parkoviská a pod.
	5. Po ukončení zimného obdobia sa inertný materiál nesmie ponechať na chodníkoch a ani zhŕňať na okraj vozovky pričom správca komunikácií je povinný zabezpečiť jeho odvoz bezodkladne.
	6. Prevádzkovatelia vozidiel sú povinní uvoľniť časť komunikácie alebo iné verejné priestranstvo pre potreby čistenia na základe výzvy správcu.

**Čl. 4**

**Zodpovednosť za čistotu a poriadok na verejných priestranstvách**

1. Za čistotu a poriadok na verejných priestranstvách a nehnuteľnostiach zodpovedá ich vlastník, nájomca, užívateľ alebo správca bez ohľadu na to, akým spôsobom k znečisteniu a narušeniu poriadku došlo a zároveň sú povinní bezodkladne odstrániť vzniknuté znečistenie alebo iný neporiadok.

2. Právnická osoba a fyzická osoba zodpovedá za konanie, ktorým sama spôsobí alebo inému umožní spôsobiť znečistenie alebo iný neporiadok na verejných priestranstvách alebo na nehnuteľnostiach, na ktorých naruší vzhľad či prostredie v meste.

3. Za čistotu a poriadok pri vykonávaní stavebných a iných obdobných prác (napríklad: výkopových, rekonštrukčných alebo iných) zodpovedajú vlastníci, nájomcovia, užívatelia a správcovia nehnuteľností, ako aj právnické osoby a fyzické osoby vykonávajúce tieto stavebné činnosti.

4. Žiadateľ o zabratie verejného priestranstva je povinný počas zabratia a po jeho ukončení na vlastné náklady zabezpečiť vyčistenie príslušnej časti verejného priestranstva a jeho bezprostredného okolia, na ktorého použitie mal osobitné povolenie od mesta a v prípade škody spôsobenej zabratím verejného priestranstva a na zariadení, nachádzajúcom sa na verejnom priestranstve toto uviesť do pôvodného stavu na základe požiadaviek určených mestom.

5. Za čistotu a poriadok na verejnom priestranstve počas uskutočňovania verejných kultúrnych podujatí alebo počas uskutočňovania verejných športových podujatí (ďalej len podujatia”) zodpovedá organizátor alebo usporiadateľ podujatia. Organizátor, resp. usporiadateľ, je povinný v priebehu konania podujatia zabezpečiť jeho priebežné čistenie a po jeho ukončení zabezpečiť vyčistenie príslušnej časti verejného priestranstva a jeho bezprostredného okolia, na ktorého použitie mal osobitné povolenie mesta a je povinný nahradiť mestu prípadnú škodu spôsobenú účastníkmi podujatia na verejnom priestranstve alebo na iných objektoch nachádzajúcich sa na verejnom priestranstve, na ktorom sa konalo podujatie.

6. Za čistotu a poriadok na verejnom priestranstve pri zhromaždeniach zodpovedá zvolávateľ zhromaždenia. Zvolávateľ zhromaždenia je povinný po ukončení zhromaždenia na vlastné náklady zabezpečiť vyčistenie príslušnej časti verejného priestranstva a jeho bezprostredného okolia, na ktorého použitie mal osobitné povolenie mesta a nahradiť mestu prípadnú škodu spôsobenú účastníkmi zhromaždenia na verejnom priestranstve alebo na iných objektoch nachádzajúcich sa na verejnom priestranstve, na ktorom sa konalo zhromaždenie.

7. Každý osobne zodpovedá za konanie, ktorým spôsobuje znečistenie alebo neporiadok na území obce.

8. Ostatné podmienky starostlivosti o čistotu a poriadok na verejných priestranstvách tu neuvedené sa riadia osobitnými predpismi.

9. Odpad a odpadky vznikajúce pri čistení je možné sústreďovať len na miestach k tomu určených.

10. Právnické a fyzické osoby zodpovedné za čistenie dbajú o to, aby pri čistiacich prácach boli užívatelia verejného priestranstva čo najmenej obťažovaní.

**Čl. 5**

**Vodné prvky**

* 1. Do vodných prvkov alebo vo vodných prvkoch sa zakazuje najmä:
		+ 1. vhadzovať smeti, odpad a obdobné veci alebo ich do vodných prvkov ukladať, najmä na brehoch a iných miestach, z ktorých by mohli byť splavené,
			2. vypúšťať alebo vylievať do vodných prvkov tekutiny zdravotne závadné alebo inak nebezpečné (napr. oleje, pohonné látky, žieraviny a iné tekutiny) a iné škodlivé látky, ktoré by mohli ohrozovať kvalitu povrchových a podzemných vôd a život v nich, ohrozovať zdravie a bezpečnosť obyvateľov mesta a užívateľov vodných prvkov, alebo, ktoré by mohli ohroziť akosť alebo zdravotnú nezávadnosť vodných prvkov,
			3. umývať a na brehoch vodných prvkov vykonávať údržbu a opravu strojov a zariadení, najmä motorových vozidiel

**ČASŤ 3**

**Užívanie verejného priestranstva**

**Čl. 6**

**Spôsoby užívania verejného priestranstva**

1. Každý je oprávnený užívať verejné priestranstvá spôsobom zodpovedajúcim ich charakteru a účelu, v súlade s právnymi predpismi upravujúcimi ich užívanie a zároveň sa musí zdržať akýchkoľvek činností, ktorými by mohlo dôjsť k znečisteniu či poškodeniu verejného priestranstva, nehnuteľností, zariadení verejného priestranstva, znečisteniu zložiek životného prostredia (pôdy, vodných tokov, podzemných vôd, ovzdušia a pod.)

**Čl. 7**

**Umiestňovanie plagátov, vývesiek a reklamných zariadení na verejnom priestranstve**

1. Umiestňovanie plagátov, vývesiek a oznámení je povolené iba na plochách to vyhradených. Umiestňovanie reklamných zariadení, informačných tabúľ a pútačov je dovolené len na základe povolenia mesta. V prípade umiestnenia reklamných zariadení, plagátov, nálepiek, oznamov, informačných tabúľ a pútačov bez príslušného povolenia mesta budú tieto bezodkladne odstránené na náklady príslušnej fyzickej alebo právnickej osoby. Ak umiestnená reklama alebo plagát odporuje zásadám morálky a etiky alebo vyvoláva verejné pohoršenie je mesto oprávnené dať príkaz na odstránenie takejto reklamy alebo plagátu zodpovednej fyzickej alebo právnickej osobe na jej náklady.

**Čl. 8**

**Osobitné práva a povinnosti vlastníkov (správcov, užívateľov) nehnuteľností pri užívaní verejného priestranstva**

1. Právnické a fyzické osoby, ktoré majú vo vlastníctve, správe alebo inom užívaní nehnuteľný majetok bezprostredne susediaci s verejným priestranstvom, sú povinné zabezpečiť, aby miesta verejnosti prístupné boli riadne, včas a v potrebnom rozsahu udržiavané a vyčistené.
2. Ak sú na miestach verejnosti prístupných vlastníkmi (správcami, užívateľmi) týchto nehnuteľností vysadené pásy zelene, sú títo povinní takéto plochy riadne udržiavať a čistiť.
3. Na zabezpečenie údržby a čistoty a na osobitosti zimnej údržby sa vzťahujú príslušné ustanovenia tohto VZN.
4. Vlastníci (správcovia, užívatelia) nehnuteľností sú ďalej povinní:
	1. trvalo primerane udržiavať a upratovať priľahlé dvory, vnútroblokové priestranstvá, záhrady a iné nehnuteľnosti, ktoré hraničia s verejným priestranstvom, najmä zabrániť, aby sa nečistoty nedostávali na verejné priestranstvo,
	2. upraviť konáre stromov, kríkov a iných rastlín vyčnievajúcich na chodníky, cesty a ulice do výšky 2,5 m nad miestnu komunikáciu a konáre prerastajúce cez ploty (príp. živé ploty) upraviť na hranicu vlastného pozemku tak, aby neprekážali chodcom a nenarúšali bezpečnosť a plynulosť cestnej premávky,
	3. umiestniť, upevniť a upraviť kvetináče, nádoby na kvety a iné predmety na vonkajšej strane okien, aby z nich nestekala voda a aby neohrozovali bezpečnosť chodcov,
5. Zriaďovanie upravených stanovíšť zberných nádob je povinnosťou vlastníka, užívateľa zariadenia, objektu, resp. správcu bytového fondu, ku ktorému zberné nádoby patria.
6. Pravidlá o udržiavaní čistoty vo viacbytových obytných domoch sa z pravidla ustanovujú v domových poriadkoch.
7. Vlastníci, správcovia, resp. užívatelia objektov a užívatelia bytov sú povinní vykonávať opatrenia k zamedzeniu výskytu a rozširovania hmyzu a hlodavcov, vykonávať dezinfekciu a deratizáciu v súlade s platnými právnymi predpismi.
8. Vlastníci predajných stánkov, kioskov a podobných zariadení sú povinní v okolí týchto zariadení zabezpečiť čistotu a poriadok v rozsahu podľa pokynov a usmernení mesta vzhľadom na povahu a umiestnenie prevádzky, a súčasne sú povinní nakladať s odpadom v súlade so všeobecne záväznými právnymi predpismi a so všeobecne záväzným nariadením mesta o nakladaní s komunálnymi odpadmi a drobnými stavebnými odpadmi. Zodpovedajú aj za čistotu okolo smetných nádob.

**ČASŤ 4**

**Verejný poriadok a čistota na verejných priestranstvách**

**Čl. 9**

**Dodržiavanie verejného poriadku a čistoty na verejných priestranstvách**

1. Každý je povinný dodržiavať čistotu a poriadok na verejných priestranstvách, zdržať sa akéhokoľvek konania ktorým by mohol spôsobiť porušenie verejného poriadku a čistoty v rozpore so všeobecne záväznými predpismi.
2. Na území mesta je zakázané najmä:
	* 1. poškodzovať, znečisťovať alebo inak ohrozovať verejné priestranstvá,
		2. neoprávnene vyberať odpad z nádob určených na jeho likvidáciu,
		3. nechať chované a držané zvieratá vnikať na verejné priestranstvá (najmä detské ihriská a iné priestranstvá užívané predovšetkým deťmi) bez dozoru a kontroly ako aj  nechať nečistotu po zvierati na verejnom priestranstve,
		4. skladať, rozoberať, opravovať alebo umývať na verejných priestranstvách motorové vozidlá, stroje, mechanizmy alebo ich časti, s výnimkou nevyhnutného čistenia skiel, reflektorov, brzdových a koncových svetiel a evidenčných značiek vozidiel čistou vodou,
		5. odhadzovať ohorky z cigariet, cestovné lístky, smeti, papiere, obaly všetkého druhu, zvyšky jedál (ani ako krmivo vtáctvu), ovocie, zeleninu, popol a iné nepotrebné veci a odpadky mimo smetnej nádoby,
		6. znečisťovať verejné priestranstvá pľuvaním, zvratkami, výkalmi, splaškovými vodami, ropnými produktmi, chemikáliami, alebo iným podobným spôsobom,
		7. znehodnocovať, poškodzovať verejné priestranstvá, ich objekty a zariadenia a bez súhlasu mesta ich ohradzovať,
		8. vypaľovať trávu a lístie a spaľovať zvyšky rastlín na verejných priestranstvách,
		9. znečisťovať verejné priestranstvá odpadkami z predajnej činnosti akéhokoľvek druhu a odpadovou vodou z umývania výkladných skríň, stánkového a pouličného predaja,
		10. skladovať akýchkoľvek materiál, nepotrebné predmety, kovový šrot na verejných priestranstvách, pri kontajneroch a na verejnej zeleni, okrem dní organizovaného zberu,
		11. znečisťovať okolie smetných nádob vyberaním odpadkov z nich a vysýpaním mimo nich.
3. Skladať a nakladať tovar a materiál na verejnom priestranstve sa povoľuje len vtedy, ak to nie je možné vykonať bez zvláštnych ťažkostí inde. Nakladanie a skladanie tovarov, materiálov, výrobkov a obalov sa musí vykonávať bezodkladne a bez zbytočných prieťahov. Predmety určené k naloženiu môžu byť na verejnom priestranstve pripravené len bezprostredne pred odvozom a nesmú ohrozovať čistotu a bezpečnosť. Pôvodca prípadného znečistenia, resp. poškodenia (odosielateľ, dopravca, alebo príjemca nákladu) po naložení a zložení nákladu je povinný verejné priestranstvo ihneď očistiť.

**Čl. 10**

**Nočný pokoj a kľud**

* + 1. Čas nočného pokoja je na celom území mesta stanovený od 22.00 hod. do 6.00hod..
		2. Nočný pokoj je zakázané rušiť hlasovými a hlukovými prejavmi nad mieru primeranú pomerom.
		3. Zákaz rušenia nočného pokoja sa netýka:
	1. vykonávania verejnoprospešných prác podľa vopred určeného plánu, ktoré nemožno vykonať v inom čase - úpravy komunikácií, čistenie, umývanie, zimná údržba komunikácií a odstraňovanie havárií inžinierskych sietí,
	2. uskutočnenia akcií a podujatí (najmä: kultúrnych, športových, hudobných a pod.) organizovaných mestom alebo s vopred udeleným súhlasom mesta.

4. Pre zabezpečenie zdravých podmienok a zdravého spôsobu života a práce obyvateľov mesta a v záujme prevencie pred obťažovaním iného zvlášť rušivým hlukom je zakázané vo vnútornom prostredí bytových budov na území mesta vykonávať stavebné práce za účelom uskutočnenia stavieb, ich zmien alebo udržiavacích prác v čase od 23,00 do 6,00 hod. nasledujúceho dňa a v čase od 6,00 hod. do 8,00 hod. v deň pracovného pokoja, s výnimkou stavebných prác, pri ktorých nie je z technologického hľadiska možné ich prerušenie alebo v prípade, ak osoba uskutočňujúca stavebné práce získa súhlas s ich vykonávaním od všetkých vlastníkov bytov a nebytových priestorov v bytovej budove alebo v jej dotknutej časti určenej orientačným číslom pre čas výkonu stavebných prác.

**Čl. 11**

**Zákaz požívania alkoholických nápojov**

1. V súlade s §2, ods. 5 zák. č. 219/1996 Z.z. o ochrane pred zneužívaním alkoholických nápojov a zriaďovaní a prevádzke protialkoholických záchytných izieb v znení neskorších zmien a predpisov sa zakazuje v dňoch pondelok až nedeľa v čase od 06,00 do 06,00 hod. nasledujúceho dňa t.j. 24 hodín nepretržite požívanie alkoholických nápojov na týchto verejne prístupných miestach územného obvodu Senec:
	1. Lichnerova ulica
	2. Oddychová zóna – park na Mierovom námestí a námestí 1. Mája
	3. Územie ohraničené chodníkom po ľavej a pravej strane cesty od kruhového objazdu na ul. Bratislavská pri OD Tesco až po kruhový objazd pri OD Lidl na križovatke ulíc Trnavská, Boldocká, SNP
	4. Priestor vo vzdialenosti do 100m od kostola, cintorína a domu smútku na Farskom námestí a 100m od Hasičského múzea a AS Šafárikova
	5. V priestoroch obchodných domov a predajní potravín vo vzdialenosti do 100m od nich
	6. Priestor vo vzdialenosti do 100m od náboženských objektov
	7. V priestoroch zastávok a nástupíšť železničnej dopravy a v priestoroch zastávok a nástupíšť autobusov prímestskej a diaľkovej verejnej autobusovej dopravy
	8. V areáloch predškolských zariadení, základných škôl, stredných škôl, školských zariadení, základných umeleckých škôl a vo vzdialenosti 100m od nich
	9. V areáloch detských ihrísk a verejných športovísk a vo vzdialenosti 100m od nich
	10. V budove MsKs na nám. 1. Mája a vo vzdialenosti do 100m od nej
	11. V budove Polikliniky Senec na nám. 1. Mája a vo vzdialenosti 100m od nej
	12. V areáli Amfiteátra Senec, park oddychu na ul. Hečkovej
2. V súlade s §2, ods. 4 zák. č. 219/1996 Z.z. o ochrane pred zneužívaním alkoholických nápojov a zriaďovaní a prevádzke protialkoholických záchytných izieb v znení neskorších zmien a predpisov sa zakazuje v dňoch pondelok až nedeľa v čase od 23,00 hod. do 05,00 hod. nasledujúceho dňa predaj a podávanie alkoholických nápojov v predajniach potravín v týchto miestach územného obvodu mesta Senec:
	* + - Mierové námestie, nám. 1. Mája a Lichnerova ul.
3. Zákaz požívania alkoholických nápojov podľa tohto článku sa nevzťahuje:
	1. na verejne prístupné miesta kde sú umiestené terasy a exteriérové sedenie pri prevádzkach poskytujúcich občerstvenie, reštauračné alebo pohostinské služby počas povolených prevádzkových hodín
	2. prevádzky v ktorých sa podávajú alkoholické nápoje počas povolených prevádzkových hodín
	3. na verejne prístupné miesta kde sa konajú podujatia organizované mestom a predajné, propagačné alebo obdobné spoločenské podujatia organizované so súhlasom mesta Senec

**Čl. 12**

**Zákaz vykonávania stavebných činností počas letnej turistickej sezóny**

1. Počas letnej turistickej sezóny v období od 15.06. do 15.09. je zakázané vykonávať akúkoľvek stavebnú činnosť na území Slnečných jazier Senec.
2. Stavebnými činnosťami sa na účely tohto nariadenia rozumie:

a) stavebné práce podľa § 43g zák. č. 50/76 Zb. o územnom plánovaní a stavebnom poriadku (stavebný zákon v znení neskorších zmien a dodatkov (ďalej len zák. č. 50/76 Zb. v platnom znení),

b) rekonštrukčné práce a udržiavacie práce,

c) terénne úpravy a umiestňovanie zariadení podľa § 71 zák. č. 50/76 Zb. v platnom znení,

d) odstraňovanie stavieb podľa § 88 zák. č. 50/76 Zb. v platnom znení

3. Výnimky zo zákazu sa vzťahujú len na výnimočné prípady a to pre prípad havárie, požiaru, živelnej pohromy alebo vis major.

**Čl. 13**

**Kontrolná činnosť**

Kontrolu nad dodržiavaním tohto VZN vykonávajú :

1. primátor mesta
2. poslanci mestského zastupiteľstva,
3. hlavný kontrolór,
4. mestský úrad – poverení zamestnanci,
5. mestská polícia,
6. členovia komisie priestupkov a verejného poriadku.

**Čl. 14**

**Sankcie**

1. Porušenie ustanovení tohto VZN fyzickou osobou je priestupkom podľa zákona č. 372/1990 Zb. o priestupkoch v znení neskorších zmien a doplnkov za ktoré je možné uložiť pokutu v zmysle príslušných ustanovení tohto zákona.
2. Právnickej osobe alebo fyzickej osobe oprávnenej na podnikanie, ktorá poruší toto VZN, môže mesto uložiť pokutu v súlade s ustanoveniami zákona č. 369/1990 Zb. o obecnom zriadení v znení neskorších zmien a doplnkov.

**ČASŤ 5**

**Prechodné a záverečné ustanovenia**

1. Toto nariadenie prerokovalo a schválilo Mestské zastupiteľstvo v Senci dňa 11.05.2022.
2. Dňom účinnosti tohto všeobecne záväzného nariadenia sa ruší Všeobecne záväzné nariadenia mesta Senec č. 10/2021 o verejnom poriadku a životnom prostredí na území mesta Senec.
3. Toto VZN bolo za účelom jeho vyhlásenia zverejnené na úradnej tabuli Mesta Senec a na webovom sídle Mesta Senec od 18.05.2022 do 02.06.2022.
4. Toto VZN nadobúda účinnosť 15. dňom od jeho vyvesenia na úradnej tabuli.
5. Toto VZN bude prístupné na Mestskom úrade v Senci a na webovom sídle Mesta Senec [www.senec.sk](http://www.senec.sk).

Ing. Dušan Badinský
 primátor mesta